
                                                                                                                                              Prijedlog odluke

 Na temelju članka 3. Zakona o komunalnom gospodarstvu (Narodne novine broj: 68/18., 110/18 i 32/20), članka 7. Odluke o komunalnim djelatnostima („Službeni vjesnik” Vukovarsko-srijemske županije broj: 7/2024,  članka 29. Statuta Općine Cerna  („Službeni vjesnik“ Vukovarsko-srijemske županije broj 12/09, 2/13, 24/14, 8/18, 4/21) Općinsko vijeće Općine na  7. sjednici održanoj 17. prosinca 2025. godine, donijelo je

                                                ODLUKU
o organizaciji i djelovanju dimnjačarske službe


I.  OPĆE ODREDBE        

Članak 1.

Ovom Odlukom propisuje se način obavljanja dimnjačarskih poslova u svrhu zaštite života ljudi i imovine od požara, utvrđuju se rokovi čišćenja dimovodnih objekata i određuje način vršenja nadzora nad radom dimnjačarske službe na području općine Cerna. 

Članak 2.

Pod obavljanjem dimnjačarskih poslova podrazumijeva se:
· provjera ispravnosti i funkcioniranja dimovodnih objekata i uređaja za loženje,
· obavljanje redovitih i izvanrednih pregleda dimovodnih objekata i uređaja za loženje,
· čišćenje dimovodnih objekata i uređaja za loženje,
· poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimovodnih objekata i uređaja za loženje.

Pod dimovodnim i ventilacijskim objektima, u smislu ove Odluke, smatra se:
· dimnjaci u svim vrstama građevinskih objekata bez obzira na namjenu istih, bez obzira na vrste ili sustav dimnjaka kao i na vrstu građevinskog materijala,
· dimovodni kanali svih sustava i materijala izvedbe, dimovodne cijevi svih sustava i materijala izvedbe,
· ložišta svih vrsta i namjena na kruta, tekuća, plinovita i alternativna goriva,
· otvori ili uređaji za dovod i odvod dimnih plinova i zraka bez obzira na vrstu građevinskog materijala
· sabirališta čađe,
· ventilacije i drugi dijelovi dimnjaka







II. ORGANIZACIJA DIMNJAČARSKE SLUŽBE

Članak 3.

Dimnjačarsku službu na području općine Cerna može obavljati pravna (trgovačka društva) i fizička osoba - obrtnici koji su registrirani za obavljanje dimnjačarskih poslova i imaju zaposlene osobe koje su stručno osposobljene za obavljanje dimnjačarskih poslova. 

Članak 4.

Dimnjačarske poslove na području općine Cerna obavljaju pravne i fizičke osobe – obrtnici na temelju ugovora o koncesiji.
Korisnik koncesije ne može prenijeti svoja prava iz ugovora o koncesiji na drugu osobu.

Članak 5.

Postupak davanja koncesije i zaključivanje ugovora o koncesiji sa Korisnikom koncesije provodi se sukladno odredbama Odluke o obavljanju komunalnih djelatnosti i ostalim propisima koji se odnose na postupak koncesije.

III. OBJEKTI KOJI POTPADAJU OBVEZNIM PREGLEDIMA I ČIŠĆENJIMA I ROKOVI ČIŠĆENJA

Članak 6. 

Obvezno se čiste i pregledavaju svi dimnjaci, dimovodni kanali, centralne i parne peći, peći u poslovnim prostorijama, ventilacijski kanali, te štednjaci i kotlovi za kuhanje hrane u ugostiteljskim radnjama, pravnim subjektima i školama. 

Pravni subjekti koji upravljaju stambenim i poslovnim objektima vlasnici objekata i poslovnih prostorija i ostali korisnici stambenih i poslovnih prostorija (korisnici dimovodnih objekata), dužni su omogućiti redovito čišćenje i kontrolu dimovodnih objekata u objektima, stanovima poslovnim prostorijama, prostorijama i postrojenjima i drugim uređajima koji potpadaju pod obvezan pregled i čišćenje. Pod obvezno čišćenje ne potpadaju glinene peći (kaljeve).

Dimnjačar je dužan čistiti štednjake i peći na tekuća, kruta i plinovita goriva u domaćinstvima uvijek kada to korisnik zahtjeva uz posebnu naknadu.

Korisnik dimovodnih objekata koji se ubuduće ne želi koristiti svojim dimovodnim objektima, dužan je o tome pismeno unaprijed obavijestiti nadležnu pravnu osobu, odnosno dimnjačarsku radnju. 


Članak 7. 

Korisnici dimovodnih objekata dužni su dopustiti i omogućiti njihovo čišćenje i kontrolu radnim danom u vremenu od 7,00 do 17,00 sati.

Čišćenje dimovodnih objekata može se obavljati i izvan vremena predviđenog u stavku 1. ovog članka na osnovi sporazuma korisnika dimovodnih objekata i dimnjačara. 

Radno vrijeme iz stavka 1. ovog članka ne odnosi se na čišćenje dimovodnih objekata u industrijskim pogonima, ugostiteljskim radnjama, bolnicama, školama i sl. u kojima se čišćenje obavlja prema prirodi posla i potrebama.

Članak 8. 

    Dimovodni objekti s ložištima na kruto i tekuće gorivo čiste se i pregledavaju od 01.09. do 31.05. najmanje tri (3) puta. 

Sabirališta čađe čiste se po potrebi, a najmanje jedan (1) puta godišnje. 

Dimovodni objekti s ložištima na plinovito gorivo čiste se i pregledavaju u tijeku cijele godine najmanje tri (3) puta. 

Ventilacijski kanali čiste se i pregledavaju jedan (1) puta godišnje.

Dimovodni objekti u domaćinstvima koji se ne koriste ne podliježu obvezatnom čišćenju, pod uvjetom da su ih njihovi korisnici odjavili Korisniku koncesije. 

Na zahtjev Korisnika dimovodnih objekata koji ne podliježu obvezatnom čišćenju, Korisnik koncesije dužan je očistiti i te objekte.

Čišćenje i pregled dimovodnih objekata obavlja se na zahtjev korisnika i izvan rokova, uz posebnu naknadu.

Članak 9. 

Ako je potrebno da se dimovodni objekti u pojedinim zgradama pregledavaju i čiste u kraćim rokovima od rokova utvrđenim u članku 8. ove Odluke, uslijed grešaka u građenju, dotrajalosti, pojačanog loženja i slično, na prijedlog dimnjačara Jedinstveni Upravni odjel Općine Cerna, odredit će rješenjem obvezu čišćenja dimovodnih objekata u kraćim rokovima. 
IV. NAČIN OBAVLJANJA DIMNJAČARSKE SLUŽBE

Članak 10. 


 	U vremenu određenom za obavljanje dimnjačarske službe ne smije se udaljavati iz svog dimnjačarskog područja duže od 8 dana:
· osobe u pravnoj ili fizičkoj osobi koje su odgovorne za neposredno obavljanje dimnjačarskih poslova.
· Obrtnik-dimnjačar, odnosno poslovođa obrtničke dimnjačarske radnje.

U slučaju napuštanja dimnjačarskog područja u trajanju od 30 dana potrebno je pravovremeno prijaviti Jedinstvenom upravnom odjelu Općine Cerna i osigurati zamjenu za redovno obavljanje te djelatnosti.

Članak 11.

U svezi čišćenja dimovodnih objekata i njihove kontrole, pristup do vratašaca dimovodnih objekata mora biti uvijek slobodan, odnosno dostupan. 

Korisnici dimovodnih objekata ne smiju dimnjačaru priječiti pristup do mjesta čišćenja dimovodnih objekata, niti ga ometati u vršenju dimnjačarskih poslova, kao niti neovlašteno zatvarati otvore na dimnjaku za čišćenje i pregled.

Članak 12.

Dimovodne objekte koje nije moguće očistiti treba po potrebi ispaljivati.

Ispaljivanje se vrši na mjestu koje je tehnički najpogodnije. 

Ispaljivanje se ne smije vršiti za vrijeme jakog vjetra ili ako je jaka vrućina. Ispaljivanje prethodno prijaviti vatrogasnoj postrojbi, na čijem se području nalaze dimovodni objekti koji se ispaljuju. 

Dimnjačar je dužan pri ispaljivanju poduzeti sve mjere opreza i o tome obavijestiti korisnika dimovodnih objekata.

Ispaljivanjem rukovodi kvalificirani dimnjačar, a pri ispaljivanju dimovodnih objekata na većim objektima moraju biti prisutna dva dimnjačara.

Nakon ispaljivanja dimovodnih objekata dimnjačar je dužan utvrditi da nema opasnosti za nastajanje i širenje požara.

Čađ koja izgara u čišćenju ne smije se ostaviti u ložištu i dimovodnim kanalima, a čađu koja pada na dimovodni priključak ložišta ako  nema sabirna vratašca, mora se ukloniti.

Dimnjačar je dužan čađu odložiti na propisano mjesto, a korisnik dimovodnog objekta dužan je postaviti kod dimovodnog objekta posudu za odlaganje čađi.

Članak 13.

Ako dimnjačar ustanovi da na dimovodnim objektima postoje nedostaci kao ispucani zidovi, istrošena vratašca, ugrađeni drveni elementi u zidove dimnjaka, nedostaju dimnjačarska vratašca, dimnjaci u lošem stanju, ako su dimnjaci izrađeni od salonitnih cijevi ili ih uopće nema, a loži se, te ako je u blizini dimovodnih objekata smješten zapaljivi materijal bilo koje vrste, pozvat će korisnika dimovodnih objekata da uklone nedostatke i o tome obavijeste inspekciju zaštite od požara. 

Ako dimnjačar utvrdi nedostatke na dimovodnom objektu na kojem je priključeno ložište na plin dužan je odmah o nedostacima obavijestiti pravnu osobu koja obavlja distribuciju plina, dok se dimovodni objekt ne dovede u ispravno stanje.

Članak 14.

Pravne ili fizičke osobe registrirane za obavljanje dimnjačarskih poslova dužne su obaviti stručni pregled dimovodnih objekata u novogradnjama i zgradama u kojima se vrši dogradnja i adaptacija, te upozoriti izvoditelja radova i investitora radnje na utvrđene nedostatke.

Korisnici dimovodnih objekata koji žele priključiti plinsko trošilo na dimnjak, prethodno su dužni zatražiti stručni pregled i nalaz o ispravnosti dimnjaka.

Stručni nalaz može izdati kvalificirani dimnjačar s dokazom o stručnoj osposobljenosti za pregled plinskih dimnjaka. 

Distributer plina ne smije priključiti plinska trošila na plinsku mrežu i pustiti sustav u rad ako dimnjaci nemaju pozitivan stručni nalaz. Pri pregledu se mora ustanoviti dali dimovodni objekti odgovaraju zahtjevima koji se odnose na mjere zaštite od požara. Dimnjak mora biti zaštićen od niskonaponske električne mreže.

Na dimnjacima koji se koriste za priključak ložišta na kruto i tekuće gorivo moraju biti ugrađena betonska vrata, a kada se koristi plinsko gorivo vrata moraju biti metalna i plinotijesna. 




Članak 15.

Prvi stručni pregled dimovodnih objekata moraju se obaviti u tijeku gradnje, odmah pri dovršenju prizemlja.

Drugi stručni pregled dimovodnih objekata mora se izvršiti nakon što su dimnjaci izvedeni izvan krova i dovršeni, ali dok još nisu peći priključene na dimnjake.

Treći stručni pregled obavlja se nakon ugrađivanja vratašaca za čišćenje, izgradnje i priključenje peći na dimnjake i nakon što su ožbukani zidovi, prije nego se izvrše soboslikarski i ličilački radovi.

    Izvoditelj gradnje ili rekonstrukcije zgrade dužan je pravovremeno zatražiti od nadležne dimnjačarske radnje da izvrši stručni pregled iz ovog članka.

Članak 16.

Nakon svakog stručnog pregleda dimovodnih objekata, utvrđeni nalaz dostavlja se u pismenoj formi izvoditelja radova, a jedan primjerak ostaje dimnjačarskoj radnji na trajno čuvanje. Navedeni nalaz izvoditelja radova predaje Komisiji za pregled izgrađenih građevinskih objekata, odnosno tijelu koje obavlja tehnički pregled.


V. NAKNADA ZA DIMNJAČARSKE USLUGE

Članak 17.

Za obavljanje dimnjačarske usluge plaća se naknada.

Visinu naknade za dimnjačarske usluge utvrđuje pravna ili fizička osoba koja obavlja dimnjačarsku uslugu, na osnovu normativa rada pojedine usluge, a temeljem prihvaćene cijene u postupku dodjele koncesije.

Članak 18.

Naknada za dimnjačarske usluge plaćaju korisnici, odnosno vlasnici dimovodnih objekata.

Korisnik koncesije dužan je za obavljenu uslugu izdati račun, a Korisnik usluga potvrditi potpisom obavljenu uslugu u knjizi o pregledu i čišćenju dimovodnih objekata.

Kod kolektivnog stanovanja čišćenje dimovodnih objekata plaćaju suvlasnici, odnosno najmoprimci stanova, a čišćenje dimovodnih objekata kod kotlovnica centralnog grijanja plaća distributer toplinske energije.
Članak 19.

Pravna ili fizička osoba koja obavlja dimnjačarske usluge ima pravo na naknadu za izgubljeno vrijeme stvarno učinjene druge troškove.

U slučaju kada vlasnik odnosno korisnik dimovodnog objekta odbije dopustiti dimnjačaru čišćenje, odnosno pregled dimovodnog objekta utvrđenom u članku 8. ove Odluke, odgovornost za nastale posljedice uzima na sebe, osim u slučaju kada ne koristiti dimovodni objekt, a o tome je pismeno unaprijed obavijestio pravnu ili fizičku osobu nadležnu za obavljanje dimnjačarskih usluga. 


VI. NADZOR NAD OBAVLJANJEM DIMNJAČARSKE SLUŽBE

Članak 20.

Nadzor nad obavljanjem dimnjačarske službe u dijelu koji se odnosi na obveze iz Ugovora o koncesiji obavlja Jedinstveni upravi odjel Općine Cerna, a u dijelu provođenja mjera zaštite od požara, inspektor zaštite od požara.

Članak 21.

U sklopu vršenja nadzora nad redovnim, obveznim čišćenjem dimovodnih objekata, pravna ili fizička osoba nadležna za dimnjačarske usluge dužna je voditi kontrolnu knjigu o pregledu i čišćenju dimovodnih objekata, te ju dostaviti na pregled i ovjeru jedinstvenom upravnom odjelu Općine Cerna u roku trideset dana po završetku tekuće godine.

Kontrolna knjiga vodi se posebno za svaku građevinu,  a sadrži sljedeće podatke:
1. oznaku građevine (prema namjeni) – ulica i kućni broj,
2. ime vlasnika, odnosno naziv vlasnika ili korisnika građevine,
3. vrstu i broj dimovodnih objekata koji se pregledavaju i čiste,
4. datum obavljanja čišćenja ili pregleda,
5. iznos naknade,
6. potpis dimnjačara koji je obavio dimnjačarske poslove,
7. potpis vlasnika, odnosno korisnika kao potvrdu obavljenih dimnjačarskih poslova.
8. prostor za odgovarajuće napomene.

Članak 22.

Pored kontrolne knjige pravna ili fizička osoba nadležna za dimnjačarske poslove dužna je voditi evidenciju dimovodnih objekata u koju se unose svi dimovodni objekti koji se pregledavaju i čiste.

    Evidencija dimovodnih objekata sadrži:
1. oznaku građevine – ulica i kućni broj
2. ime i prezime vlasnika, odnosno korisnika građevine,
3. broj i vrsta dimovodnih objekata,
4. rokove čišćenja i pregleda,


VII. KAZNENE ODREDBE


Članak 23. 

Novčanom kaznom od 100,00 € do 300,00€ kaznit će se za prekršaj,  a 10,00 € do 100,00 € odgovorna osoba u pravnoj osobi i dimnjačarska radnja za povrede odredaba ove Odluke i to ako:
1. se ne pridržava članka 4. ove Odluke,
2. nemarno čisti dimovodne objekte ili ih ne čisti u određenom roku (članak 8.),
3. se za vrijeme duže od 30 dana udalji iz svog područja bez odobrenja nadležnog tijela,
4. kod čišćenja sa čađi ne postupi na način propisan u članku 13.,
5. ne zabrani i onemogući upotrebu plina u slučaju iz članka 14.,
6. ne izvrši pregled dimovodnih objekata prema članku 15.,
7. na poziv ne izvrši stručne preglede dimovodnih objekata u novogradnjama, odnosno rekonstrukcijama objekata (članka 16. i 17.),
8. za izvršene dimnjačarske usluge naplati više nego što je troškovnikom određeno (članak 18.),
9. ne izda račun za obavljene dimnjačarske usluge (članak 19.),
10. ne vodi ili neuredno vodi kontrolnu knjigu za dimnjačarsku službu (članak 22.).

U slučaju da se pravna ili fizička osoba nadležna za davanje dimnjačarskih usluga ne pridržava obveza utvrđenih u ovoj odluci Općina Cerna može raskinuti Ugovor o koncesiji.

Članak 24.

Novčanom kaznom od 10,00 €  do 500,00 kn kaznit će se za prekršaj fizička osoba i odgovorna osoba u pravnoj osobi, a 100,00 € do 300,00 € pravna osoba za povrede odredaba ove Odluke i to ako:
1. ometa ili brani dimnjačaru čišćenje dimnjaka u rokovima propisanim ovom Odlukom (članak 7. i 8.),
2. priječi nesmetan prilaz objektima za koje je predviđeno obvezno čišćenje (članak 12.),
3. se ne pridržava obveza iz članka 14. ove Odluke,
4. ako distributer plina izvrši priključivanje plinskog trošila na dimovodne objekte bez nalaza dimnjačara (članak 15.),
5. ako izvoditelj građevinskih radova ne traži izvršenje pregleda dimovodnih objekata (članak 16.),
6. ne izvrši plaćanje dimnjačarske usluge (članak 19.). 


VIII. PRIJELAZNE I ZAVRŠNE ODREDBE

Članak 25.

Stupanjem na snagu ove Odluke prestaje važiti Odluka o obavljanju dimnjačarske službe na području Općine Cerna („Službeni vjesnik“ Vukovarsko-srijemske županije broj 21/2014).

Članak 26.

Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.


REPUBLIKA HRVATSKA 
VUKOVARSKO-SRIJEMSKA ŽUPANIJA
OPĆINA CERNA
OPĆINSKO VIJEĆE 

KLASA: 
URBROJ: 
Cerna, 17.12.2025.


                                                                                                 PREDSJEDNIK OPĆINKOG VIJEĆA:                                                                                             Mario Kesegić, mag.ing.mech

